
Mikrobiológiai kén-hidrogén mentesítés szakaszos rendszerben

Kulcsszavak: kén-hidrogén eltávolítás; biogáz; biotechnológia; Thiobacillus thioparus; Thiomonas intermedia
A kén-hidrogén technológiai szempontból gondot okoz, mivel korrozív és mérgező tulajdonságairól ismert. Jelen van különböző gázáramokban, még ha csak kis koncentrációban is, de például megtalálható a biogáz komponensei között, melyből a további felhasználás előtt káros hatásai miatt el kell távolítani. Számos eljárást dolgoztak ki ennek megvalósítására, de a legelterjedtebben fizikai-kémiai módszereket alkalmaznak. Viszont biológiai úton is történhet az eliminálása, különböző autotróf és heterotróf baktérium törzsek felhasználásával. Ez a módszer, előnyei miatt egyre jobban előtérbe került, mivel alacsonyak a megvalósítási költségek, könnyű a működtetés, nincs speciális vegyszer és berendezés igény. A minél kedvezőbb ipari alkalmazhatóság és nagyobb eltávolítási hatásfok elérése érdekében folytak és folynak kutatások ezen a területen, különböző mikroorganizmusok és technológiai megoldások felhasználásával.
A TDK munka során a kiválasztott nem patogén, aerob, kemoautotróf baktériumok alkalmazhatóságának igazolása volt a cél a kén-hidrogén eliminálására laboratóriumi körülmények között. Thiobacillus thioparus és Thiomonas intermedia baktériumokat választottuk kedvező tulajdonságaik miatt. Először a baktériumok felnövesztését, majd inokulum készítését kellett megvalósítani a tápközegek elkészítésével. A kísérleti berendezés összeállításánál a legfontosabb szempont az volt, hogy minél pontosabban igazolhatóvá váljon a baktériumok szulfid oxidálása révén bekövetkező kén-hidrogén csökkenés. Ezért a megfelelő analitikai módszer kidolgozása után, elvégeztük a kalibrációkat, végül a szuszpendált szakaszos rendszerű kísérleti berendezés működtetése során a folyadék fázis és a gáz fázis koncentráció változásainak nyomon követésével összesítettük a mért adatokat.



